Susters doodgeskiet, ma gewond toe vriend glo losbrand | Maroela Media
Die polisie in Noordwes ondersoek twee aanklagte van moord en 'n saak van poging tot moord, nadat 'n 51-jarige man glo eers op sy vriendin geskiet en haar gewond het en daarna haar twee dogters doodgeskiet het.
Lt.kol. Amanda Funani, polisiewoordvoerder, het gesê die man en sy 45-jarige vriendin het Maandag in 'n stryery by 'n huis naby Mogwase by Rustenburg betrokke geraak.
Die man het glo sy vriendin na 'n bos gedwing waar hy haar tydens die stryery in die skouer geskiet en gewond het. "Die vrou het weggekom en die man het na haar huis gery, waar hy die slapende meisies aangetref het.
"Hy het hulle na bewering doodgeskiet en van die toneel gevlug," het Funani gesê.
Die man se verkoolde liggaam is 'n ruk later sowat 20 km vanaf die moordtoneel in sy uitgebrande voertuig gevind. Dit is in die stadium nie bekend hoe die brand ontstaan het nie.
Funani het gesê die vrou word in 'n hospitaal behandel.
Lt.genl. Baile Motswenyane, Noordwes se polisiehoof, het die voorval – in Vrouemaand – ten sterkste veroordeel.
"Terwyl die polisie hulle beste probeer om geweld teen vroue en kinders doeltreffend te hanteer, is dit belangrik dat mense professionele hulp soek om geskille vreedsaam op te los," het Motswenyane gesê.
Alweer die arme kinders wat dit moet ontgeld as grootmense nie hul probleme kan hanteer nie….Wat gaan aan in hierdie siek wêreld??
RIV meisies, julle het dit nie verdien nie…
Nee jissie hierdie is vir my bitter erg. As 'n verhouding nie uitwerk nie, stap weg. Hoekom onskuldige kinders doodskiet?? Lafaard het 'n erger dood as dit verdien. Jissie hierdie maak my bitter woedend.
Hoekom is dit altyd dat geweld teen vrouens en kinders veroordeel word? Is geweld teenoor mans dan ok? Alle geweld moet veroordeel word! Geweld, moord en doodslag is nie aanvaarbaar nie, maak nie saak teenoor wie dit gepleeg word nie!
Ai Koba, weet jy dit vat maande om 'n vuurwapen te bekom! Van bevoegdheid tot lisensie gaan jou langer as 6 maande vat. Die wat wil moor gaan moor, of met 'n wapen, of met hul hande, of met 'n buiteband en 'n vuurhoutjie, maar moor sal hulle moor.